Hondsdolkat byt twee vroueArgieffoto Twee vroue van Vanderbijlpark in Gauteng is Woensdag deur ŉ kat met hondsdolheid aangeval en gebyt. Volgens Duma Mpofu, ŉ veearts van die dorp se DBV, is die kat ná die voorval na hulle tak geneem waar dit van kant gemaak is. Mpofu het gesê die kat het ook twee beamptes van die DBV aangeval. “Die dier was baie aggressief, daar het spoeg by sy bek uit gekom en dit het vreemde geluide gemaak,” het Mpofu gesê. Mpofu het ŉ beroep op die gemeenskap gedoen om enige dier wat nog nie inentings teen hondsdolheid ontvang het nie, na hul plaaslike veearts of DBV te neem sodat die dier ondersoek en ingeënt kan word. Die twee vroue is na ŉ nabygeleë hospitaal geneem vir behandeling.